OpenLLM-France/wikimedia huggingface dataset:
# Caseta de Comandament del Canal

La Caseta de Comandament del Canal és un edifici del municipi de Sant Fruitós de Bages (Bages) inclosa en l'Inventari del Patrimoni Arquitectònic de Catalunya.

## Descripció

Es tracta d'una petita construcció que amida uns 5 x 2 m aproximadament, de planta rectangular aixecada sobre el canal que pren l'aigua del Llobregat a l'altura del pont de Torroella de Baix.
La part inferior, poc visible per estar pràcticament coberta d'aigua, fou construïda amb grans carreus de pedra i la part superior amb maó vist. La part de baix, que és la que regula l'entrada d'aigua al canal, consta de quatre arcs de pedra.
La caseta feta de maó té dues grans obertures centrades, en forma de cercle amb la base escapçada, emmarcats per maons. D'aquest mateix material està feta la coberta, plana, i també unes balustrades construïdes mitjançant la sobre-posició de peces de diferents amplades, que recorden els balustres tornejats de tradició barroca.

## Història

La caseta es troba a l'entrada del canal, just al marge de la reclosa, la funció de la qual és controlar l'entrada de l'aigua. Els arcs de la base permeten l'entrada d'aigua mitjançant la maquinària, albergada a la caseta de comandament, que fa moure les comportes.
El canal duu el flux del Llobregat a la fàbrica del Pont, situada més avall.

## Referències

* 1 2 3 4 5 «Caseta de Comandament del Canal». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 3 desembre 2015].
# Castell de Xera

El castell de Xera, en la comarca de la Plana d'Utiel, és una fortalesa d'origen musulmà, que es localitza en un turó situat a un quilòmetre de la població, des del qual es dominava la vall circumdant, el congost de Tormagal i el viari de Requena.

## Descripció

Es tracta d'una construcció de planta quadrangular amb alts murs, torrasses en els cantons i torre de l'homenatge en el centre, totes elles atalutzades i de secció quadrada. Aquestes torres es caracteritzen per la sobrietat de línies, fabricades en tapial i maçoneria.
* ↑ «Inventari General del Patrimoni Cultural Valencià».
# Casa Fura

La Casa Fura és una obra de Tivissa (Ribera d'Ebre) inclosa a l'Inventari del Patrimoni Arquitectònic de Catalunya.

## Descripció

Situat a la plaça del Mercat, adossat a la casa de Ca l'Hostal. Edifici cantoner de tres crugies que consta de planta baixa i tres pisos. El frontis es compon simètricament segons tres eixos, definits per obertures d'arc pla arrebossat, excepte al segon pis, que són d'arc de mig punt. Cadascun dels finestrals del primer pis tenen sortida a un balcó, mentre que els del segon pis ho fan a un únic balcó de baranes forjades. Aquest últim es troba sostingut per quatre interessants mènsules en forma de tors humà. L'acabat exterior de l'edifici és arrebossat i pintat.

## Referències

* ↑ «Casa Fura». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 14 març 2019].
# Castell de Jou

El Castell de Jou fou un castell medieval del poble de Jou, en el terme municipal de la Guingueta d'Àneu, en territori de l'antic municipi de Jou. Documentat des del 1176, el 1228 figura entre els castells de la Vall d'Àneu. Actualment amb prou feines en queden vestigis.

## Referències

* ↑ El Castell de Jou en el seu entorn, a l'Institut Català de Cartografia
* ↑ Martínez i Texidó, Lydia. «Castell de Jou». A: El Pallars. Barcelona: Enciclopèdia Catalana, 1993 (Catalunya romànica, XV). ISBN 84-7739-566-7.
# Centre Nacional d'Educació Sexual

El Centre Nacional d'Educació Sexual (CENESEX) és una institució pública cubana dedicada a l'educació i la recerca sobre la sexualitat humana. És més conegut internacionalment per la seva labor en la defensa dels drets de les persones LGBTI a Cuba. Actualment la directora del centre és Mariela Castro, sexóloga, activista i diputada en l'Assemblea Nacional del Poder Popular.

## Història

Des de la Revolució cubana van existir diferents programes nacionals d'educació sexual coordinats des de la Federació de Dones Cubanes i el Ministeri de Salut Pública de Cuba. El 1972 es va fundar el Grup Nacional de Treball d'Educació Sexual com a entitat pròpia per a desenvolupar i coordinar aquest tipus d'accions en les institucions i la societat cubana. A partir de 1977 també va adquirir les tasques de formació de terapeutes i educadores sexuals, d'atenció especialitzada a les persones transsexuals i de consell i teràpia per a disfuncions sexuals. El 1989 es va fundar el Centre Nacional d'Educació Sexual com a successor del Grup Nacional de Treball d'Educació Sexual, intensificant la seva labor en la recerca i la formació de professionals qualificades en l'àrea de la sexualitat.

## Activitats

La missió principal de l'organisme és «contribuir al fet que l'ésser humà visqui la seva sexualitat de forma sana, plena, plaent i responsable».
A més de l'elaboració de materials sobre educació sexual i recerca sobre la sexualitat humana, entre les seves funcions recau l'assessorament de les institucions cubanes en les àrees relacionades amb la sexualitat, l'orientació sexual, la identitat de gènere i el VIH. El CENESEX és el major precursor d'esdeveniments científics i culturals dels drets sexuals a l'illa.

## Referències

* ↑ «CENESEX». Arxivat de l'original el 2015-07-24. [Consulta: 3 abril 2019].
* ↑ Converses amb Mariela Castro Espín. Cuba Informació. 5 de febrer de 2013
* 1 2 «CENESEX - Qui som». Arxivat de l'original el 2015-07-25. [Consulta: 3 abril 2019].
* ↑ Va començar la VIII Jornada cubana contra l'Homofòbia i la Transfobia. Cuba Debat. 5 de maig de 2015
# Centre Nacional d'Esports Papendal

El Centre Nacional d'Esports Papendal és un centre nacional esportiu dels Països Baixos, situat a la regió del Veluwe, a 8 km d'Arnhem.

## Centre d'Esports Nacional

El primer esdeveniment que es va realitzar al centre Papendal foren els Jocs Paralímpics de 1980, entre el 21 de juny i el 5 de juliol. Tot i així, el centre no va desenvolupar-se plenament fins a partir del 1993, moment en què va aparèixer el Comitè Olímpic Neerlandès (CON) i la Federació Esportiva Neerlandesa (FSN). El CON i la FSN estan formats per 90 organitzacions esportives afiliades, que representen uns 2.700 esportistes.
Papendal també és l'indret on s'entrena l'equip de futbol SBV Vitesse, així com tot el seu sistema formatiu. A més, a les instal·lacions hi ha una sala de conferències i un hotel.
Per preparar-se per als Jocs Olímpics de Londresede 2011s va construir a les instal·lacions una rèplica del circuit de BMX racing London Velopark. Aquesta pista va ser l'indret escollit per disputar una prova dels UCI BMX World Championships els dies 27 i 28 de maig de 2011.
Des del gener de 2013 el Centre d'Esports Papendal es va separar oficialment del CON i la FSN, apareixent com a organització independent. Aquesta separació va aportar molts beneficis comercials al centre. Actualment hi ha instal·lacions per diversos esports, com ara l'atletisme o el ciclisme, entre d'altres.

## Jocs de Papendal

Els Jocs de Papendal eren un torneig d'atletisme que es disputava anualment. Juntament amb els Jocs de Fanny Blankers-Koen i l'NK Athletics Papendal, aquests events combinats eren l'esdeveniment atlètic més important dels Països Baixos. Se celebrava a principis d'estiu, essent tradicionalment una de les darreres oportunitats pels atletes neerlandesos de classificar-se per als principals tornejos internacionals. Els Jocs de Papendal es van disputar per darrera vegada el 2008, principalment per la incapacitat de trobar un patrocinador.

## Referències

* ↑ «Over ons (About us)» (en neerlandès). NOC*NSF. [Consulta: 4 desembre 2010].
* ↑ Ollie Williams. «Building a London 2012 venue - in a Dutch forest». BBC Sport, 25-03-2011. [Consulta: 25 març 2011].

## Enllaços externs

* National `Pàgina web del centre
* NOC*NSF official website
* Papendal Conference Centre and Hotel
# Centre Mèdic de Texas

El Centre Mèdic de Texas, en anglès Texas Medical Center, és un hospital per a l'atenció del pacient, la ciència i la recerca mèdica, que es troba a la ciutat de Houston. El centre mèdic te 47 institucions relacionades amb la medicina, 13 hospitals i dues institucions especialitzades, dues escoles de medicina, quatre escoles d'infermeria, escoles d'odontologia, salut, farmàcia i altres. El Centre Mèdic de Texas rep més de 5 milions de visites de pacients anuals, inclosos més de 10.000 pacients internacionals. En 2006, el centre va donar feina a més de 75.000 persones, entre ells 4.000 metges i 11.000 infermers registrats. La biblioteca pública del Comtat de Harris gestiona la biblioteca del CMT.

## Institut del Cor de Texas

L'Institut del Cor de Texas (en anglès: Texas Heart Institute) és un centre mèdic sense ànim de lucre, dedicat a la cardiologia i a la cirurgia cardíaca, l'institut es troba en el centre mèdic de Texas, a Houston.

## Referències

* ↑ "TMC Library Arxivat 2016-03-14 a Wayback Machine.." Biblioteca Pública del Comtat de Harris. Consultat el 31 de gener de 2016. "TMC Library 1133 John Freeman Blvd. Houston Texas 77030 "
* ↑ Twenty-five Years of Excellence: A History of the Texas Heart Institute. Texas Heart Institute Foundation: 1989
* ↑ «AboutUs - Texas Heart Institute». [Consulta: 20 agost 2008].
* ↑ «History - Texas Heart Institute». [Consulta: 20 agost 2008].

## Enllaços externs

* Web del Texas Medical Center (anglès)
# Casa Masades (Sant Antoni de Vilamajor)

La casa Masades és un edifici de Sant Antoni de Vilamajor (Vallès Oriental) inclòs a l'Inventari del Patrimoni Arquitectònic de Catalunya.

## Descripció

És una edificació no gaire gran amb façana al carrer vell. Consta de planta baixa i primer pis. La porta és allindada amb un escut, de tipus ovalat. Al costat de la porta hi ha una finestra. Al primer pis hi ha una finestra sobre la vertical de la porta, feta més acuradament que la de la planta baixa.

## Història

Al poble de Sant Antoni de Vilamajor se la considera la casa més antiga del poble i fins i tot contravenint als seus veïns de Sant Pere de Vilamajor, és també tradició considerar-la la casa on va néixer l'infant Ramon, futur Alfons I; però si bé és cert que el carrer Vell és l'antic camí Comtal, l'actual aspecte de la casa no li dona l'antiguitat que se li atorga.

## Referències

* 1 2 «Casa Masades». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 1r setembre 2015].
# Casa Masenc

La Casa Masenc és un edifici del municipi de Tremp (Pallars Jussà) protegit com a bé cultural d'interès local. El conjunt de la casa Masenc o Mas de Prior està situat als afores de Fígols, en direcció sud-est.

## Descripció

Es tracta d'un conjunt d'edificis i coberts agrícoles, majoritàriament enderrocades. El conjunt inclou dues capelles: una dedicada a Sant Sebastià i l'altra a Sant Joan Baptista. La capella de Sant Sebastià presenta una porta d'arc de mig punt adovellat, que dona accés des de l'exterior. A sobre de la mateixa hi ha una altra obertura, un petit ull de bou. Per altra part, la capella de Sant Joan Evangelista, amb façana oberta i volta de canó.
El paredat de tot el conjunt es caracteritza per una utilització de carreus desbastats i, en segons quins punts, arrebossats, i les cobertes són de llosa i teula àrab.
Algunes de les parts del conjunt podrien datar-se en època medieval, tot i que majoritàriament han estat molt modificades perquè s'han utilitzat durant molts de segles. Les construccions responen així a patrons habituals de l'arquitectura rural popular.

## Referències

* 1 2 3 4 «Casa Masenc». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 9 desembre 2015].
# Charles Jervas

Charles Jervas o Jarvis (Comtat d'Offaly, 1675? - Londres, 1739), pintor, estudiós de Cervantes i traductor irlandès del segle xviii.
Nascut a Clonlisk, Irlanda, al voltant del 1675, va estudiar a Londres i va estar al servei de Sir Godfrey Kneller entre 1694 i 1695.
Després de fer una sèrie de còpies de Rafael Sanzio per al doctor George Clarke i el Col·legi de Totes les Ànimes a Oxford al voltant de 1698, va viatjar a París i Roma, costejat per Clarke i d'altres mecenes, i va tornar a Londres el 1708, revelant-se com un cotitzat retratista, a qui es deuen alguns dels retrats més coneguts dels escriptors Jonathan Swift i Alexander Pope, per exemple.
El seu Quixot va veure la llum el 1742 de forma pòstuma; inclou notes i la traducció, deguda a John Ozell, de la Vida de Cervantes de Gregori Maians i Siscar, així com il·lustracions de Vanderbank. La seva versió és més exacta que la de Thomas Shelton, però manca de la seva vivacitat.

## Referències

* ↑ National Gallery of Ireland; Figgis, N.; Rooney, B. Irish Paintings in the National Gallery of Ireland. The Gallery, 2001, p. 299. ISBN 978-0-903162-70-8 [Consulta: 1r maig 2019]. «... He died at his house in London on 2 November 1739.»
* ↑ Denys Sutton, Aspects of Irish Art. National Gallery of Ireland. Cahill & Co., 1974. p. 109. Retrieved 18 March 2008.
# Catuto

El catuto o multrun (en llengua mapudungun, mültrün) és un pa tradicional de la gastronomia maputxe que consisteix en una massa feta amb grans de blat triturats i cuits i pelats o també de blat mote. Tenen forma plana o cilíndrica i allargada, semblant a una rombe llarg i arrodonit. Quan el blat ja estigui cuit, després de donar-los forma, o bé se submergeixen uns pocs minuts en aigua bullent o es fregeixen. Es mengen freds, untats amb mel o melmelada.
Es pot condimentar amb un picant elaborat amb bitxo amb el nom merkén.

## Referències

* ↑ Nueva Enciclopedia Larousse. Volum 2 (en castellà). 2a. Barcelona: Planeta, 1984, p. 1837. ISBN 84-320-4242-0.

## Enllaços externs

* Receta de catuto y muday.
# Chromis dimidiata

Chromis dimidiata és una espècie de peix de la família dels pomacèntrids i de l'ordre dels perciformes.

## Morfologia

Els mascles poden assolir els 9 cm de longitud total.

## Distribució geogràfica

Es troba al Mar Roig, Kenya, Tanzània, Sud-àfrica, Maurici, Reunió, Maldives, Sri Lanka, Mar d'Andaman, Tailàndia, Illa Christmas i Guam.

## Referències

* 1 2 FishBase (anglès)

## Bibliografia

* Allen, G.R., 1991. Damselfishes of the world. Mergus Publishers, Melle, Alemanya. 271 p.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 3a edició. Wiley, 1994. ISBN 978-0-471-54713-6.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.
# Chengdu Open

El Torneig de Chengdu, conegut oficialment com a Chengdu Open, és un torneig de tennis professional que es disputa anualment sobre pista dura al Sichuan International Tennis Center de Chengdu, Xina. Pertany a les sèries 250 del circuit ATP masculí i es disputa entre setembre i octubre. El torneig es va inaugurar l'any 2016 en substitució del torneig de Kuala Lumpur.

## Palmarès
### Individual masculí

| Any | Campió | Finalista | Resultat |
| 2024 | Shang Juncheng | Lorenzo Musetti | 7−6(4), 6−1 |
| 2023 | Alexander Zverev | Roman Safiullin | 6−7(2), 7−6(5), 6−3 |
| 2022 | Torneig suspès a causa de la pandèmia de COVID-19 | Torneig suspès a causa de la pandèmia de COVID-19 | Torneig suspès a causa de la pandèmia de COVID-19 |
| 2021 | Torneig suspès a causa de la pandèmia de COVID-19 | Torneig suspès a causa de la pandèmia de COVID-19 | Torneig suspès a causa de la pandèmia de COVID-19 |
| 2020 | Torneig suspès a causa de la pandèmia de COVID-19 | Torneig suspès a causa de la pandèmia de COVID-19 | Torneig suspès a causa de la pandèmia de COVID-19 |
| 2019 | Pablo Carreño Busta | Alexander Bublik | 6−7(5), 6−4, 7−6(3) |
| 2018 | Bernard Tomic | Fabio Fognini | 6−1, 3−6, 7−6(7) |
| 2017 | Denis Istomin | Markos Bagdatís | 3−2, retirada |
| 2016 | Karén Khatxànov | Albert Ramos Viñolas | 6−7(4), 7−6(3), 6−3 |

### Dobles masculins

| Any | Campions | Finalistes | Resultat |
| 2024 | Sadio Doumbia Fabien Reboul (2) | Yuki Bhambri Albano Olivetti | 6−4, 4−6, [10−4] |
| 2023 | Sadio Doumbia Fabien Reboul | Francisco Cabral Rafael Matos | 4−6, 7−5, [10−7] |
| 2022 | Torneig suspès a causa de la pandèmia de COVID-19 | Torneig suspès a causa de la pandèmia de COVID-19 | Torneig suspès a causa de la pandèmia de COVID-19 |
| 2021 | Torneig suspès a causa de la pandèmia de COVID-19 | Torneig suspès a causa de la pandèmia de COVID-19 | Torneig suspès a causa de la pandèmia de COVID-19 |
| 2020 | Torneig suspès a causa de la pandèmia de COVID-19 | Torneig suspès a causa de la pandèmia de COVID-19 | Torneig suspès a causa de la pandèmia de COVID-19 |
| 2019 | Nikola Čačić Dušan Lajović | Jonathan Erlich Fabrice Martin | 7−6(9), 3−6, [10−3] |
| 2018 | Ivan Dodig Mate Pavić | Austin Krajicek Jeevan Nedunchezhiyan | 6−2, 6−4 |
| 2017 | Jonathan Erlich Aisam-ul-Haq Qureshi | Marcus Daniell Marcelo Demoliner | 6−3, 7−6(3) |
| 2016 | Raven Klaasen Rajeev Ram | Pablo Carreño Busta Mariusz Fyrstenberg | 7−6(2), 7−5 |

## Referències

* ↑ «Kuala Lumpur Relocates To Chengdu In 2016» (en anglès). ATP, 29-06-2016. [Consulta: 20 setembre 2016].

## Enllaços externs

* Web oficial Arxivat 2016-10-08 a Wayback Machine. (xinès) (anglès)
* Perfil del torneig a l'ATP (anglès)
Chengdu :
2016
2017
2018
2019
2023
2024 :
# Cementiri de Fluntern

També conegut com a Friedhof Fluntern, el cementiri de Fluntern és un cementiri que es troba al districte de Zürichberg de Zuric.

## Enterraments notables

* Emil Abderhalden (1877–1950), bioquímic i fisiòleg suís
* Johann Ludwig Aberli (1723–1786), artista suís
* Anita Augspurg (1857–1943), advocada, actor, escriptora i feminista alemanya
* Nora Barnacle (1884–1951), esposa de James Joyce
* Elias Canetti (1905–1994), novel·lista modernista d'origen búlgar, dramaturg
* Therese Giehse (1898–1975), actriu alemanya
* Friedrich Hegar (1841–1927), compositor, director d'orquestra i violinista suís
* James Joyce (1882–1941), novel·lista i poeta irlandès
* Paul Karrer (1889–1971), químic orgànic suís, va guanyar el Premi Nobel de Química el 1937
* Daniel Keel (1930-2011), editor suís, fundador de Diogenes Verlag
* Warja Lavater (1913–2007), artista i il·lustrador suís
* Albert Meyer (1870–1953), polític suís
* Karl Moser (1860–1936), arquitecte suís
* Wilhelm Oechsli (1851–1919), historiador suís
* Leopold Ružička (1887–1976), científic croat, guanyador del Premi Nobel de Química l'any 1939
* Max Rychner (1897–1965), periodista i autor suís
* Paul Scherrer (1890–1969), físic suís
* Léopold Szondi (1893–1986), psiquiatre hongarès
* Péter Szondi (1929–1971), estudiós literari hongarès
* Sigmund Widmer (1919–2003), historiador, escriptor i polític suís

## Referències

* ↑ «Friedhof Fluntern–Gräber von prominenten Verstorbenen (PDF)» (en alemany). Arxivat de l'original el 2016-03-08. [Consulta: 5 octubre 2010].
* ↑ «Friedhof Fluntern» (en german). www.stadt-zuerich.ch. Arxivat de l'original el 2019-03-29. [Consulta: 7 juny 2015].
# Cementiri de Mas Pagès

El Cementiri de Mas Pagès és un jaciment al municipi de Mediona, a l'Alt Penedès. Descobert per Josep Lloret Rabasa en 1956 i prospectat posteriorment per J. Gallart als anys 80 el és a les coordenades X: 386155.37 Y: 4594952.88 Altitud: 485 m. S'ha interpretat com un centre de producció i explotació de sílex. Tot i això també s'han trobat restes de ceràmica ibèrica comuna a torn (alguna pintada) i restes d'un molí de granit, el qual no s'ha pogut datar la seva cronologia exacta. També apareixen restes de ceràmica grisa medieval, tot i que en ser habitual en els camps de Mediona, s'han aparcat aquestes troballes a segon terme. El jaciment està dividit en tres cronologies. Per una hi ha el moment calcolític (2200-1800) i, per altra, també es van localitzar restes d'un moment anterior pertinents a, segurament, el paleolític superior final. El tercer període està representat en les restes de ceràmica a torn ibèrica. En el conjunt que pertany al calcolític es pot veure una punta de fletxa amb aletes i peduncle i una fulla dos fragments de destral i diverses restes de peces. Quant al període del paleolític superior hi ha dues puntes amb retocs abruptes i denticulats, i alguna osca. Durant les prospeccions de J. Gallart es van localitzar també dos gratadors i dues rascadores. Les restes es conserven al museu municipal de Mediona.

## Bibliografia

* Monfort Salions, J. Talleres líticos de superficie del Penedès y sus extensiones. Setembre 1972. p.109-114. Tesi de Llicenciatura, Universitat de Barcelona
# Vàlvula rotatòria

Una vàlvula rotativa o rotatòria, també definida com a cilindre, és, en els instruments musicals de vent-metall, un dispositiu que fa la funció del pistó, però amb un mecanisme una mica diferent.

## Funció dels cilindres

La seva funció és la mateixa que la dels pistons, però ocupant menys espai. A més a més no s'embussen tant com els pistons, cosa que facilita la seva utilització. Exemples de vàlvules rotatòries són les que porten les trompes, o algunes tubes i fiscorns, encara que sol ser un sistema poc comú en altres instruments, com la trompeta i el bombardí (que solen portar pistons).
# Scotobleps gabonicus

Scotobleps gabonicus és una espècie d'amfibis de la família Arthroleptidae. És monotípica del gènere Scotobleps. de vegades coneguda com la granota del bosc de Gaboon o granota del bosc del Gabon. Habita a Camerun, República del Congo, República Democràtica del Congo, Guinea Equatorial, el Gabon, Nigèria. El seu abast podria estendre's fins a l'enclavament de Cabinda d'Angola.

## Referències

* ↑ Frost, Darrel R.. «Scotobleps Boulenger, 1900». Amphibian Species of the World: an Online Reference. Version 6.1. American Museum of Natural History, 2023. DOI: 10.5531/db.vz.0001. [Consulta: 19 març 2023].
* 1 2 3 Channing, Allan; Rödel, Mark-Oliver. Field Guide to the Frogs & other Amphibians of Africa. Cape Town: Struik Nature, 2019, p. 238. ISBN 978-1-77584-512-6.
* 1 2 3 «The IUCN Red List of Threatened Species» (en anglès). International Union for Conservation of Nature and Natural Resources. [Consulta: 26 abril 2009].
* 1 2 3 Frost, Darrel R.. «Scotobleps gabonicus Boulenger, 1900». Amphibian Species of the World: an Online Reference. Version 6.1. American Museum of Natural History, 2023. DOI: 10.5531/db.vz.0001. [Consulta: 19 març 2023].
* ↑ Zimkus, B.. «Scotobleps gabonicus Boulenger, 1900». African Amphibians. [Consulta: 23 gener 2016].
# Ignasi Minguella

Ignasi Minguella (Tortosa, segle xvii – segle xviii) fou un polític i militar català.
Com a procurador primer de la ciutat de Tortosa fou comandant de la Coronela de Tortosa durant la Guerra de Successió Espanyola fins a la caiguda de la ciutat el 8 de juliol de 1708, que estava sent assetjada per les tropes de Felip d'Orleans des del 12 de juny.

## Referències

* ↑ «www.11setembre1714.org». Arxivat de l'original el 2008-11-21. [Consulta: 29 febrer 2008].
# Thalaba

Thalaba, rarament apareix com a Thalab, fou l'epònim de nombrosos grups dins les grans tribus àrabs, con els Thalaba ibn Ukaba dels Bakr ibn Wail, Thalaba ibn Yarbu dels Banu Tamim, i els Thalaib Yatti dels Tayyi. Thalaba ibn Armr ibn Mudjadid és esmentat com el primer àrab gassànida que va tenir el títol de filarca (270-287).

## Referències

* ↑ Enciclopèdia de l'Islam, 465
# Alba Hidalgo

Alba Hidalgo (Sant Andreu de Llavaneres, 22 de juny de 1999) és una esportista catalana de ciclisme en la modalitat de trial. Ha guanyat una medalla de bronze al Campionat d'Europa de Ciclisme de Muntanya de 2018 a la prova de 20″/26″. També va ser Campiona d'Espanya de Bike Trial el 2017.

## Referències

* ↑ «Mountain Bike - Alba Hidalgo (Spain)». [Consulta: 10 febrer 2020].
* ↑ https://ajllavaneres.cat, Ajuntament de Sant Andreu de Llavaneres-. «Alba Hidalgo, campiona d'Espanya de Bike Trial en la categoria Elit Fèmines». [Consulta: 10 febrer 2020].